**NOTA DE FUNDAMENTARE**

*la proiectul de lege privind modificarea Legii bugetului de*

*stat pentru anul 2025 nr. 310/2024 și a Legii bugetului asigurărilor sociale de stat pe anul 2025 nr. 303/2024*

Prezentul proiect de lege este elaborat de către Ministerul Finanțelor în temeiul prevederilor art.61 din Legea finanțelor publice și responsabilității bugetar-fiscale nr.181/2014 și întru asigurarea executării dispoziției Comisiei pentru Situații Excepționale nr. 9 din 13.02.2025.

Circumstanțele care au impus elaborarea proiectului dat sunt determinate de necesitatea susținerii populației în condițiile creșterii în anul curent a tarifelor la resurse energetice, precum și de necesitatea asigurării cu gaze naturale a populației din stânga Nistrului urmare a stopării livrări gazelor naturale începând cu 1 ianuarie 2025.

Pentru acoperirea cheltuielilor menționate, se prevede primirea granturilor în formă de suport bugetar:

* din partea unor donatori externi (guvernele altor state și organizații internaționale) în sumă de circa 59,5 milioane euro pentru majorarea Fondului de reducere a vulnerabilității energetice pentru acordarea plăților monetare până la finele perioadei de încălzire 2024-2025;
* din partea Comisiei Europene în sumă de 30 milioane euro, dintre care 20 milioane euro pentru procurarea gazelor naturale pentru a fi livrate către stânga Nistrului în calitate de ajutor umanitar și 10 milioane euro pentru procurarea energiei electrice pentru malul drept. Aceste mijloace urmează a fi transferate către SA „Energocom”, după primirea grantului din partea Comisiei Europene.

Astfel, proiectul prevede:

1. modificarea ***Legii bugetului de stat pentru anul 2025 nr. 310/2024*** precum urmează:

* majorarea volumului ***veniturilor*** bugetului de stat din contul granturilor pentru suport bugetar în sumă de 1735,6 mil. lei;
* majorarea volumului ***cheltuielilor*** bugetului de stat în sumă totală de 1735,6 mil. lei, cu majorarea concomitentă a alocațiilor Ministerului Energiei cu 585,0 mil. lei (mijloacele destinate SA „Energocom”) și a alocațiilor la Acțiuni generale în sumă de 1150,6 mil. lei, în calitate de transferuri către bugetul asigurărilor sociale de stat pentru suplinirea Fondului de reducere a vulnerabilității energetice.

Majorările propuse la veniturile și cheltuielile bugetului de stat implică modificarea art. 1, 2 și 4 și a anexelor nr. 1-4 din Legea bugetului de stat pentru anul 2025.

1. Modificarea ***Legii bugetului******asigurărilor sociale de stat pe anul 2025 pe anul 2025 nr. 303/2024***, urmare a majorării transferurilor de la bugetul de stat, prin majorarea volumului ***veniturilor*** ***și cheltuielilor*** bugetului de stat în sumă de 1150,6 mil. lei.

Majorările propuse la veniturile și cheltuielile bugetului asigurărilor sociale de stat implică modificarea art.1 și a anexelor nr. 1 și 2 din Legea bugetului asigurărilor sociale de stat pe anul 2025.

Modificările respective nu implică modificarea deficitului bugetului de stat și a bugetului asigurărilor sociale de stat.

**MINISTRU Victoria BELOUS**